title: Регламент за изпълнение (ЕС) № 1051/2014 на Комисията от 2 октомври 2014 година за вписване на наименование в регистъра на защитените наименования за произход и защитените географски указания (Pomelo de Corse (ЗГУ)

text:
               8.10.2014

               BG

               Официален вестник на Европейския съюз

               L 292/1

         РЕГЛАМЕНТ ЗА ИЗПЪЛНЕНИЕ (ЕС) № 1051/2014 НА КОМИСИЯТА
   от 2 октомври 2014 година
   за вписване на наименование в регистъра на защитените наименования за произход и защитените географски указания (Pomelo de Corse (ЗГУ)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Pomelo de Corse“, подадено от Франция, бе публикувано в Официален вестник на Европейския съюз
                   (2).

               (2)

               Тъй като Комисията не е получила никакви възражения по член 51 от Регламент (ЕС) № 1151/2012, наименованието „Pomelo de Corse“ следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Pomelo de Corse“ (ЗГУ).
   Наименованието по първа алинея се използва за идентифициране на продукт от клас 1.6. „Плодове, зеленчуци и зърнени храни, пресни или преработени“ от приложение XI към Регламент за изпълнение (ЕС) № 668/2014 на Комисията (3).
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 октомври 2014 година.

            За Комисията,

            от името на председателя,

         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 125, 26.4.2014 г., стр. 15.

      (3)  Регламент за изпълнение (ЕС) № 668/2014 на Комисията от 13.6.2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) 2015/638 на Комисията от 22 април 2015 година за изменение на Регламент (ЕО) № 1484/95 по отношение на определянето на представителните цени в секторите на птичето месо, яйцата и яйчния албумин

text:
               24.4.2015

               BG

               Официален вестник на Европейския съюз

               L 106/14

         РЕГЛАМЕНТ ЗА ИЗПЪЛНЕНИЕ (ЕС) 2015/638 НА КОМИСИЯТА
   от 22 април 2015 година
   за изменение на Регламент (ЕО) № 1484/95 по отношение на определянето на представителните цени в секторите на птичето месо, яйцата и яйчния албумин
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 183, буква б) от него,
   като взе предвид Регламент (ЕС) № 510/2014 на Европейския парламент и на Съвета от 16 април 2014 година за определяне на търговския режим, приложим за някои стоки, получени от преработката на селскостопански продукти, и за отмяна на регламенти (ЕО) № 1216/2009 и (ЕО) № 614/2009 на Съвета (2), и по-специално член 5, параграф 6, буква а) от него,
   като има предвид, че:

               (1)

               С Регламент (ЕО) № 1484/95 на Комисията (3) се определят правилата за прилагане на системата на допълнителни вносни мита и представителните цени в секторите на птичето месо и яйцата, както и на яйчния албумин.

               (2)

               Редовната проверка на данните, на които се основава определянето на представителните цени за продуктите от секторите на птичето месо, яйцата и яйчния албумин, показва, че се налага да бъдат променени представителните цени при внос на някои продукти, като се има предвид разликата в цените в зависимост от произхода.

               (3)

               Регламент (ЕО) № 1484/95 следва да бъде съответно изменен.

               (4)

               С оглед на необходимостта да се осигури възможно най-бързото прилагане на тази мярка след предоставянето на актуализираните данни, настоящият регламент следва да влезе в сила в деня на публикуването му,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 1484/95 се заменя с текста в приложението към настоящия регламент.
   Член 2
   Настоящия регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 април 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 150, 20.5.2014 г., стр. 1.

      (3)  Регламент (ЕО) № 1484/95 на Комисията от 28 юни 1995 г. относно определяне на подробни правила за прилагане на системата на допълнителни вносни мита и относно фиксиране на представителни цени в секторите птиче месо и яйца и за яйчен албумин, и за отмяна на Регламент № 163/67/ЕИО (ОВ L 145, 29.6.1995 г., стр. 47).

      ПРИЛОЖЕНИЕ

            „ПРИЛОЖЕНИЕ I

                        Код по КН

                        Описание на стоките

                        Представителна цена
                        (EUR/100 kg)

                        Гаранция, посочена в член 3
                        (EUR/100 kg)

                        Произход (1)

                        0207 12 10

                        Неразфасовани замразени „пилета 70 %“

                        135,5

                        0

                        AR

                        0207 12 90

                        Неразфасовани замразени „пилета 65 %“

                        151,2

                        0

                        AR

                        165,1

                        0

                        BR

                        0207 14 10

                        Обезкостени замразени разфасовки от петли или кокошки

                        324,1

                        0

                        AR

                        236,2

                        19

                        BR

                        356,1

                        0

                        CL

                        306,4

                        0

                        TH

                        0207 14 50

                        Пилешки гърди, замразени

                        218,8

                        0

                        BR

                        0207 27 10

                        Обезкостени замразени разфасовки от пуйки

                        332,5

                        0

                        BR

                        344,4

                        0

                        CL

                        0408 91 80

                        Яйца без черупки, сушени

                        381,1

                        0

                        AR

                        1602 32 11

                        Приготвени храни от петли или кокошки без топлинна обработка

                        279,4

                        2

                        BR

         (1)  Номенклатура на държавите съгласно Регламент (ЕС) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „друг произход“.“


title: Регламент за изпълнение (ЕС) 2015/2320 на Комисията от 8 декември 2015 година относно класирането на някои стоки в Комбинираната номенклатура

text:
               12.12.2015

               BG

               Официален вестник на Европейския съюз

               L 328/62

         РЕГЛАМЕНТ ЗА ИЗПЪЛНЕНИЕ (ЕС) 2015/2320 НА КОМИСИЯТА
   от 8 декември 2015 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

               (4)

               Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се използва от титуляря за известен период от време в съответствие с член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде ползвана съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 декември 2015 година.

            За Комисията,

            от името на председателя,

         Heinz ZOUREK

            Генерален директор на генерална дирекция „Данъчно облагане и митнически съюз“

      (1)  ОВ L 256, 7.9.1987 г., стр. 1.

      (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Изделие, състоящо се от блестящ изтъкан прозрачен плат (100 % полиестер), с машинно бродирана декорация върху него, представено на ролки с дължина 300 cm.
                  Единият от двата ръба по дължина на артикула е завършен с интерлок, като в подгъва е вмъкната оловна корда, покрита с плат. На противоположния край има гъсто изтъкана ива, за да се предотврати разплитане, а краищата на вътъка излизат извън ръба на плата под формата на ресни.
                  Дължината на плата, който се отрязва от рулото съответства на широчината на бъдещата завеса. От този плат се изработват завеси само чрез изрязване по ръба на гъсто тъканата ива до необходимата дължина на завесата и чрез подгъване на тази страна и двете страни, които са били отрязани от рулото. Ръбът, украсен с интерлок представлява долната част на завесата и остава във вида, в който е бил на ролката.
                  (Вж. изображението) (1)

                  6303 92 90

                  Класирането се определя от Общи разпоредби 1, 2, буква а) и 6 за тълкуване на Комбинираната номенклатура, бележка 7, буква г) към раздел XI и описанието на кодове по КН 6303, 6303 92 и 6303 92 90.
                  По същество изделието представлява готова завеса от позиция 6303, защото е очевидно подходящо за направа на завеса чрез дребни операции. След като платът се отреже от рулото, е необходима само дребна операция на отрязване до необходимата дължина на завесата и подгъване (вж. също Обяснителните бележки към Хармонизираната система за позиция 6303, втори параграф).
                  Незавършеният артикул се счита за конфекциониран, тъй като вече разполага с един ръб с подгъв (ръбът е завършен с интерлок).
                  Следователно изделието следва да бъде класирано в код по КН 6303 92 90 като завеси от синтетични влакна.

                  1

                  2

                  3

         (1)  Снимките са само за информация.


title: Регламент за изпълнение (ЕС) 2016/1046 на Комисията от 28 юни 2016 година за налагане на окончателно антидъмпингово мито върху вноса на някои жици от молибден с произход от Китайската народна република след провеждане на преразглеждане с оглед изтичането на срока на действие на мерките съгласно член 11, параграф 2 от Регламент (ЕО) № 1225/2009 на Съвета

text:
                  29.6.2016

                  BG

                  Официален вестник на Европейския съюз

                  L 170/19

            РЕГЛАМЕНТ ЗА ИЗПЪЛНЕНИЕ (ЕС) 2016/1046 НА КОМИСИЯТА
      от 28 юни 2016 година
      за налагане на окончателно антидъмпингово мито върху вноса на някои жици от молибден с произход от Китайската народна република след провеждане на преразглеждане с оглед изтичането на срока на действие на мерките съгласно член 11, параграф 2 от Регламент (ЕО) № 1225/2009 на Съвета
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 2 от него,
      като има предвид, че:
      A.   ПРОЦЕДУРА
      1.   Действащи мерки

                  (1)

                  След провеждането на антидъмпингово разследване („първоначалното разследване“) в съответствие с член 5 от основния регламент Съветът наложи окончателно антидъмпингово мито върху вноса на някои видове жици от молибден с произход от Китайската народна република („КНР“ или „засегнатата държава“) с Регламент за изпълнение (ЕС) № 511/2010 на Съвета (2) („първоначалните мерки“).

                  (2)

                  Първоначалните мерки бяха под формата на адвалорно мито в размер на 64,3 %.

                  (3)

                  През 2012 и 2013 г. след провеждането на две разследвания във връзка със заобикаляне на мерките първоначалните мерки бяха най-напред разширени до вноса на жици от молибден, изпращан от Малайзия (3), а впоследствие и до вноса на жици от молибден от КНР с 97 % минимално тегловно съдържание на молибден и с максимално напречно сечение над 1,35 mm, но не по-голямо от 4,0 mm (4). На 30 октомври 2015 г. след третото разследване във връзка със заобикаляне на мерките обхватът на мерките беше разширен до жици от молибден с 97 % минимално тегловно съдържание на молибден и с максимално напречно сечение над 4,0 mm, но не по-голямо от 11,0 mm (5).

            2.   Започване на преразглеждане с оглед на изтичане на срока на действие на мерките

                  (4)

                  След публикуване на известие за предстоящото изтичане (6) на срока на действие на съществуващите антидъмпингови мерки Комисията получи искане за започване на преразглеждане с оглед на изтичане на срока на действие на тези мерки в съответствие с член 11, параграф 2 от основния регламент.

                  (5)

                  Искането беше подадено от Plansee SE („заявителя“), основния производител от Съюза на жици от молибден, чието производство представлява 90 % от общото производство на Съюза.

                  (6)

                  Основание за искането е вероятността изтичането на срока на действие на мерките да доведе до повторно възникване на дъмпинг и на вреда за промишлеността на Съюза.

                  (7)

                  На 12 юни 2015 г. Комисията започна преразглеждане с оглед изтичане на срока съгласно член 11, параграф 2 от основния регламент, за да определи дали е вероятно изтичането на срока на действие на мерките да доведе до продължаване или повторно възникване на дъмпинга и вредата от него. Тя публикува известие в Официален вестник на Европейския съюз
                      (7) („известието за започване“).

            3.   Заинтересовани страни

                  (8)

                  В известието за започване Комисията прикани заинтересованите страни да се свържат с нея, за да вземат участие в разследването. Комисията освен това изрично уведоми заявителя, другите известни производители от Съюза, производителите износители, вносителите и ползвателите от Съюза, за които е известно, че са засегнати от разследването, и китайските органи за започването на преразглеждане с оглед на изтичане на срока на действие на мерките и ги прикани да окажат съдействие.

                  (9)

                  Всички заинтересовани страни имаха възможност да представят становищата си относно започването на преразглеждането и да поискат да бъдат изслушани от Комисията и/или от служителя по изслушванията при търговските процедури.

            3.1.   Изготвяне на извадка

                  (10)

                  В известието за започване Комисията посочи, че може да изготви извадка от заинтересовани страни в съответствие с член 17 от основния регламент.

            a)   Изготвяне на извадка от вносители

                  (11)

                  За да реши дали е необходимо изготвянето на извадка и при нужда да направи подбор на такава извадка, Комисията прикани всички несвързани вносители да предоставят информацията, посочена в известието за започване.

                  (12)

                  Нямаше вносители, които да заявят интереса си и да предоставят исканата в известието за започване информация.

            б)   Изготвяне на извадка от производители износители в КНР

                  (13)

                  Предвид големия брой производители износители в КНР в известието за започване беше предвидено да бъде изготвена извадка.

                  (14)

                  За да реши дали е необходимо изготвянето на извадка и ако е необходимо — да направи подбор на такава, Комисията поиска от всички производители износители в КНР да предоставят информацията, посочена в известието за започване. Освен това Комисията се обърна към мисията на КНР към Европейския съюз с молба да посочи и/или да се свърже с други евентуални производители износители, които е възможно да проявят интерес към участие в разследването.

                  (15)

                  Само едно дружество от КНР предостави попълнен формуляр на 29 юни 2015 г. Данните, предоставени от това дружество, обаче не сочат износ на разглеждания продукт за Съюза, както е определен в съображение 23 по-долу, а само на други видове жици от молибден с напречно сечение, превишаващо 4,0 mm. Дружеството беше поканено на 25 август 2015 г. да представи коментари или информация в контекста на преразглеждането с оглед изтичане на срока. Дружеството обаче не отговори на тази покана. Освен това въпросното дружество е участвало на този етап на разследването в разследването във връзка със заобикаляне на мерките, довело до приемането на Регламент (ЕС) 2015/1952. Въз основа на всички тези съображения Комисията счита, че това дружество следва да не бъде включвано в извадката.

                  (16)

                  Тъй като други китайски производители износители не заявиха интереса си, не беше необходимо съставянето на извадка.

            3.2.   Въпросници и посещения за проверка на място

                  (17)

                  Комисията издири и провери цялата информация, която сметна за необходима за определяне на вероятността от продължаване или повторно възникване на дъмпинга и на произтичащата от него вреда, както и за определяне на интереса на Съюза.

                  (18)

                  Комисията изпрати въпросници на двамата известни производители от Съюза. Единият от производителите от Съюза (Plansee SE), който представлява около 90 % от общите продажби на промишлеността на Съюза, представи отговори на въпросника. Другият производител от Съюза изрази на 11 май 2015 г. желанието си да запази неутрална позиция в разследването и не предостави отговори на въпросника, получен на 12 юни 2015 г.

                  (19)

                  На китайските производители износители не бяха изпратени въпросници, тъй като, както е обяснено в съображения 13—16, никой от тях не заяви интерес.

                  (20)

                  Комисията изпрати въпросници на деветте ползватели, заявили интереса си след започването на процедурата, и получи пет отговора от ползвателите на продукта, предмет на преразглеждането.

                  (21)

                  Една от проверките на място съгласно член 16 от основния регламент беше извършена в помещенията на производителя от Съюза, Plansee SE, Австрия.

            4.   Разследван период в рамките на преразглеждането и разглеждан период

                  (22)

                  Разследването на вероятността от продължаване или повторно възникване на дъмпинга обхвана периода от 1 април 2014 г. до 31 март 2015 г. („разследвания период в рамките на преразглеждането“). Разглеждането на тенденциите от значение за оценка на вероятността от продължаване или повторно възникване на вредата обхвана периода от 1 януари 2012 г. до края на разследвания период в рамките на преразглеждането („разглеждания период“).

            Б.   РАЗГЛЕЖДАН ПРОДУКТ И СХОДЕН ПРОДУКТ
      1.   Разглеждан продукт

                  (23)

                  Разглежданият продукт са жици от молибден с 99,95 % минимално тегловно съдържание на молибден, с максимално напречно сечение над 1,35 mm, но не повече от 4,0 mm, с произход от Китайската народна република, понастоящем попадащи в код по КН ex 8102 96 00.

            2.   Сходен продукт

                  (24)

                  При разследването се установи, че следните продукти притежават едни и същи основни физически и химически характеристики, както и една и съща основна употреба:

                              —

                              разглежданият продукт;

                              —

                              продуктът, произвеждан и продаван в Съюза от промишлеността на Съюза.

                  (25)

                  Комисията стигна до заключението, че тези продукти са сходни продукти по смисъла на член 1, параграф 4 от основния регламент.

            В.   ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ДЪМПИНГА
      1.   Предварителни бележки

                  (26)

                  В съответствие с член 11, параграф 2 от основния регламент беше проучено дали се извършва дъмпинг и дали изтичането на срока на действие на съществуващите мерки има вероятност да доведе до продължаване или повторно възникване на дъмпинга.

                  (27)

                  Както е посочено по-горе в съображение 16, нито един от китайските производители износители не оказа съдействие при настоящото разследване и поради това в съответствие с член 18 от основния регламент се наложи да бъдат използвани наличните факти.

                  (28)

                  В това отношение китайските органи бяха надлежно информирани, че поради липсата на съдействие от страна на китайските производители износители Комисията може да приложи член 18 от основния регламент по отношение на констатациите по отношение на КНР. Ответни коментари по този въпрос не бяха получени.

                  (29)

                  На тази основа в съответствие с член 18, параграф 1 от основния регламент констатациите във връзка с вероятността от продължаване или повторно възникване на дъмпинга, изложени по-долу, се основават на наличните факти. За тази цел бяха използвани искането за преразглеждане с оглед изтичане срока на действие, статистическите данни на Евростат, данните, събрани от държавите членки съгласно член 14, параграф 6 от основния регламент („базата данни по член 14, параграф 6“), и данните, събрани при предишни случаи (вж. съображение 3) във връзка със същия продукт. Беше направен анализ и на китайската база със статистически данни относно износа. Анализът обаче показа, че използваната в нея структура на кодовете за разглеждания продукт не е достатъчно точна, за да предостави полезна информация. Поради това този източник на информация не можа да бъде използван.

            2.   Дъмпинг по време на разследвания период в рамките на преразглеждането

      2.1.   Държава аналог

                  (30)

                  В съответствие с член 2, параграф 7, буква а) от основния регламент нормалната стойност се определя въз основа на цената или на конструираната стойност в трета държава с пазарна икономика. За тази цел трябваше да бъде избрана трета държава с пазарна икономика („държава аналог“).

                  (31)

                  При първоначалното разследване като държава аналог бяха избрани САЩ. В известието за започване на настоящото разследване Комисията предложи да използва като държава аналог Индия, тъй като след разследвания период в рамките на първоначалното разследване производителят от САЩ е преустановил производството си на жици от молибден. Комисията прикани заинтересованите страни да изразят становището си относно целесъобразността на този избор, но никоя от страните не представи такова.

                  (32)

                  Комисията потърси информация относно производителите на жици от молибден от други потенциални държави аналози и се свърза с Индия, Япония, Мексико, Украйна и САЩ, като прикани всички известни производители на жици от молибден в тези държави да предоставят необходимата информация.

                  (33)

                  Нито едно от дружествата в тези държави, с които бе установен контакт, не се съгласи да сътрудничи на разследването. Освен това няма данни за други държави, в които евентуално има производство на жици от молибден. Поради това Комисията трябваше да се върне към пазара на Съюза като единствен възможен вариант за определяне на нормалната стойност в съответствие с член 2, параграф 7, буква а) от основния регламент.

            2.2.   Нормална стойност

                  (34)

                  Като основа за определяне на нормалната стойност, приложима по отношение на производителите износители от КНР, беше използвана информацията относно производството и продажбата на сходния продукт на пазара на Съюза, получена от двамата производители от Съюза.

                  (35)

                  В съответствие с член 2, параграф 2 от основния регламент Комисията първо провери дали общият обем на продажбите на сходния продукт на промишлеността на Съюза на вътрешния пазар е представителен за разследвания период в рамките на преразглеждането. Продажбите се считат за представителни, ако общият обем на продажбите към независими клиенти представлява поне 5 % от общия обем на продажбите на разглеждания продукт за износ от Китай за Съюза през разследвания период в рамките на преразглеждането. На тази основа продажбите на сходния продукт от промишлеността на Съюза на пазара на Съюза са били представителни.

                  (36)

                  При разследването беше установено, че среднопретеглената продажна цена на промишлеността на Съюза е била рентабилна през разследвания период в рамките на преразглеждането и поради това може да се счита, че е била прилагана при обичайни търговски условия в съответствие с член 2, параграф 4 от основния регламент.

                  (37)

                  Продажбите на промишлеността на Съюза на пазара на Съюза са били рентабилни през разследвания период в рамките на преразглеждането и са били осъществявани в представителни количества. Поради това нормалната стойност беше определена въз основа на продажните цени на сходния продукт, практикувани от промишлеността на Съюза спрямо независими клиенти в Съюза.

            2.3.   Експортна цена

                  (38)

                  Както е посочено по-горе в съображение 27, поради липсата на съдействие от страна на китайските производители износители експортната цена беше определена въз основа на наличните факти в съответствие с член 18 от основния регламент, т.е. въз основа на „базата данни по член 14, параграф 6“, сверена с данните, предоставени в искането, и със статистическите данни на Евростат.

            2.4.   Сравнение

                  (39)

                  Комисията сравни нормалната стойност и експортната цена на базата на цена франко завода. Поради липсата на съдействие от страна на китайските производители износители не беше възможно да се установят видовете на продукта, изнасяни от Китай. Поради това сравнение по вид на продукта не беше възможно. Когато това беше обосновано от необходимостта да се направи обективно сравнение, експортната цена и нормалната стойност бяха коригирани с оглед на разликите, отразяващи се върху цените и тяхната съпоставимост, в съответствие с член 2, параграф 10 от основния регламент. Бяха направени корекции за транспортни разходи (вътрешно и морско навло), застрахователни разходи и такси за митническо оформяне въз основа на информацията, събрана при първоначалното разследване.

            2.5.   Дъмпингов марж

                  (40)

                  Комисията сравни среднопретеглената нормална стойност със среднопретеглената експортна цена, както е установено по-горе, в съответствие с член 2, параграфи 11 и 12 от основния регламент.

                  (41)

                  На тази основа среднопретегленият дъмпингов марж, изразен като процент от цената CIF (стойност, застраховка и навло) на граница на Съюза, без платено мито, беше 49,6 %.

            3.   Перспективи пред вноса, ако мерките бъдат отменени

                  (42)

                  В допълнение към заключението за дъмпинг през разследвания период в рамките на преразглеждането Комисията разгледа вероятността от продължаване на дъмпинга, в случай че се допусне срокът на действие на мерките да изтече. Бяха анализирани следните елементи: производственият капацитет и свободният капацитет в КНР, китайската политика по отношение на износа в други трети държави и привлекателността на пазара на Съюза.

            3.1.   Производствен капацитет и свободен капацитет в КНР

                  (43)

                  При липсата на каквато и да е публично достъпна информация и поради неоказването на съдействие от страна на китайските производители износители производственият капацитет и свободният капацитет в КНР бяха определени въз основа на оценки, предоставени от заявителя в искането му и основаващи се на степента, в която той познава пазара. Тези оценки позволяваха съпоставка с данните, събрани по време на първоначалното разследване и разследването във връзка със заобикаляне, приключено през октомври 2015 г. и споменато в съображение 3, и за тях беше установено, че са разумни.

                  (44)

                  На тази основа по време на разследвания период в рамките на преразглеждането производственият капацитет е бил около 3 400 тона, действителното производство около 750 тона, а свободният капацитет около 2 650 тона. Според оценката свободният капацитет е представлявал няколко пъти потреблението на Съюза през разследвания период в рамките на преразглеждането. Поради привлекателността на пазара на Съюза, описана по-долу в съображения 48 и 50, има вероятност голяма част от този свободен капацитет да се използва за производство, предназначено за износ за Съюза.

                  (45)

                  Очакваният голям свободен капацитет в КНР предполага, че е налице значителен потенциал китайските производители да увеличат износа си. Потреблението на жици от молибден до голяма степен зависи от производството на ръчни скоростни кутии за производството на автомобили и камиони. Макар да е вярно, че потреблението на жици от молибден на вътрешния китайски пазар може да се увеличи, ако автомобилният сектор в КНР се разрасне, свободният капацитет надвишава с много потреблението на Съюза. Поради това дори и при хипотезата за нарастващо потребление на вътрешния пазар в КНР е вероятно свободният капацитет да продължи да бъде значителен и с голям потенциал за износ. Освен това бизнес потенциалът за увеличаване на търсенето на други важни автомобилостроителни пазари като САЩ, Япония, Корея и Южна Америка е доста малък, тъй като те са насочени главно към автоматичните скоростни кутии, при които не се използват жици от молибден.

                  (46)

                  Ето защо, ако се позволи срокът на мерките в Съюза да изтече, предвид свободния капацитет в КНР и ограниченото търсене на продукта на други големи пазари на трети държави, както и предвид факта, че вероятно голяма част от този свободен капацитет няма да бъде поета от вътрешното потребление на Китай, китайските износители ще имат силен стимул да пренасочат износа си към пазара на Съюза.

            3.2.   Китайска политика по отношение на износа в други трети държави

                  (47)

                  Публична информация относно средните цени на китайския износ за пазари на трети държави не е на разположение. Жалбоподателят представи две оферти, разкриващи китайски експортни цени за трети пазари за общо количество от 20 тона, съответстващо на около 6 % от потреблението на Съюза. Тези оферти показват по-ниски цени от настоящото ниво на цените в Съюза. Освен това китайското дружество, посочено в съображение 15, посочи в своя формуляр за включване в извадката, че е продало незначителни количества жици от молибден с напречно сечение над 4,0 mm за Южна Корея на цена, по-ниска от настоящото ниво на цените в Съюза.

            3.3.   Привлекателност на пазара на Съюза

                  (48)

                  Разследването показа, че, отчитайки доказаните практики на заобикаляне на мерките в миналото, посочени в съображение 3 по-горе, китайските производители износители са успели да разширят вече значителния си пазарен дял и обемите си на внос на пазара на Съюза по време на разглеждания период със съответно 7 и 9 %, както е описано в таблица 2 по-долу. Китайският пазарен дял е бил между 15 и 35 % през целия разглеждан период.

                  (49)

                  Практиките на заобикаляне на мерките в миналото, увеличението на пазарния дял по време на разглеждания период и неговото равнище са сериозен признак, че пазарът на Съюза продължава да бъде привлекателен за китайските износители.

                  (50)

                  Въз основа на информацията, предоставена от жалбоподателя, цените на китайския износ за пазара на Съюза са по-високи от цените на китайския износ за други трети пазари. Това показва, че пазарът на Съюза е привлекателен от гледна точка на равнищата на цените, тъй като износът за Съюза би донесъл по-големи печалби. Освен това, както е обяснено по-горе в съображение 45, като се имат предвид техническите различия в автомобилния сектор на други големи пазари, износът на жици от молибден е ограничен до пазарите, на които автомобилният сектор използва ръчни скоростни кутии, като Съюзът е един от най-големите от тях. Пазарът на Съюза определено продължава да е най-големият пазар на жици от молибден поради своето добре развито производство на леки автомобили и камиони, при които все още се използват ръчни скоростни кутии.

            3.4.   Заключение относно вероятността от продължаване на дъмпинга

                  (51)

                  В заключение големият свободен капацитет в КНР, установен от оценките, и произтичащата от него способност на китайските производители износители да увеличат обема на производството и директните продажби за Съюза, както и привлекателността на пазара на Съюза показват, че отмяната на мерките най-вероятно ще доведе до значително увеличение на износа за Съюза. Като се има предвид дъмпинговият марж, установен по време на разследвания период в рамките на преразглеждането, е също така вероятно бъдещият износ да се осъществява на цени, които са в значителна степен дъмпингови. Поради това се счита, че има голяма вероятност от продължаване на дъмпинга, ако се допусне срокът на настоящите антидъмпингови мерки да изтече.

            Г.   ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ВРЕДАТА
      1.   Определение за промишленост на Съюза и производство на Съюза

                  (52)

                  Промишлеността на Съюза не е претърпяла значими структурни промени в сравнение с първоначалното разследване. По време на разследвания период в рамките на преразглеждането сходният продукт е бил произвеждан от двама известни производители в Съюза. Те представляват промишлеността на Съюза по смисъла на член 4, параграф 1 от основния регламент.

            2.   Потребление на Съюза

                  (53)

                  Комисията определи потреблението на Съюза, като сумира i) обема на продажбите на пазара на Съюза от страна на двамата производители от Съюза и ii) общия обем на вноса. Обемът на вноса от КНР беше изчислен, като бяха сумирани обемът на вноса, извлечен от базата данни по член 14, параграф 6, и обемите жици от молибден, при които има заобикаляне на мерките, установено при последното разследване във връзка със заобикаляне на мерките, тъй като в Регламент (ЕС) 2015/1952 са сумирани данните от предишните две разследвания във връзка със заобикаляне на мерките, посочени в съображение 3, поради което изчислението се базира на възможно най-пълния набор от данни. През разглеждания период не е имало внос от други трети държави.

                  (54)

                  Тъй като промишлеността на Съюза се състои само от двама производители, данните трябваше да бъдат представени под формата на индекси или като диапазон от стойности поради съображения за поверителност.

                  (55)

                  На тази основа потреблението в Съюза се е променяло, както следва:

                     Таблица 1

                     Потребление на Съюза, като индекси

                              2012 г.

                              2013 г.

                              2014 г.

                              Разследван период в рамките на преразглеждането

                                 Индекс (2012 г. = 100)

                                 100

                                 104

                                 103

                                 102

                                             Източник:

                                          Данни от промишлеността на Съюза, базата данни по член 14, параграф 6, последното разследване във връзка със заобикаляне на мерките, Евростат

                  (56)

                  През разглеждания период потреблението на Съюза се е запазило относително стабилно и се е увеличило само с 2 %. По-конкретно, потреблението на Съюза първо се е увеличило с 4 % до 2013 г., а след това е спаднало леко с 2 % между 2013 г. и разследвания период в рамките на преразглеждането.

                  (57)

                  Относително стабилното потребление на Съюза на жици от молибден може да се обясни предимно с развитието на автомобилната промишленост през разглеждания период, което също се е запазило стабилно през същия период.

            3.   Внос от засегнатата държава

      3.1.   Обем и пазарен дял на вноса от засегнатата държава

         Таблица 2

         Обем на вноса и пазарен дял, като индекси

                  Държава

                  2012 г.

                  2013 г.

                  2014 г.

                  Разследван период в рамките на преразглеждането

                  КНР

                  Обем на вноса — индекс (2012 г. = 100)

                     100

                     75

                     99

                     109

                  Пазарен дял

                     Индекс (2012 г. = 100)

                     100

                     72

                     97

                     107

                                 Източник:

                              Данни от промишлеността на Съюза, базата данни по член 14, параграф 6, последното разследване във връзка със заобикаляне на мерките, Евростат

                  (58)

                  Както е посочено в съображение 53, обемът на вноса от КНР е изчислен, като са сумирани обемът на вноса, извлечен от базата данни по член 14, параграф 6, и обемът на вноса на жиците от молибден, по отношение на които при последното разследване във връзка със заобикаляне на мерките е установено заобикаляне. Тъй като последният трябваше да бъде третиран като поверителен (8), стойностите в таблица 2 по-горе трябваше да бъдат представени като индекси.

                  (59)

                  На тази основа обемът на вноса се е увеличил с 9 % през разглеждания период. Той е спаднал значително през 2013 г. (с 25 %), като оттогава постоянно нараства (с 46 % през разследвания период в рамките на преразглеждането спрямо 2013 г.).

                  (60)

                  Обемът на вноса на разглеждания продукт в Съюза се е увеличил в по-голяма степен отколкото потреблението на Съюза. Това е довело до увеличение на пазарния дял на вноса от КНР със 7 % през разглеждания период. Пазарните дялове са следвали сходни тенденции с обема на вноса. По-конкретно, пазарният дял е намалял с 28 % през 2013 г. и се е увеличил с 46 % през разследвания период в рамките на преразглеждането спрямо 2013 г. в съответствие със спада на обемите на вноса през 2013 г. и увеличението на обема на вноса през 2014 г. и през разследвания период в рамките на преразглеждането.

                  (61)

                  Намалението и на обемите на вноса, и на пазарния дял през 2013 г. е последица от започването на разследване във връзка със заобикаляне на мерките, довело до разширяването на обхвата на окончателните антидъмпингови мита върху вноса на жици от молибден до вноса на модифициран в малка степен продукт от КНР (вж. съображение 3, бележка под линия 3).

                  (62)

                  Пазарният дял на вноса от КНР в началото на разглеждания период е бил на значително равнище — в границите от 15 до 35 %. Както е посочено в съображение 48, китайските производители износители са успели да разширят своя значителен пазарен дял със 7 % през разглеждания период въпреки действащите мерки, предимно поради своите практики на заобикаляне.

            3.2.   Цени на вноса от засегнатата държава

                  (63)

                  Поради липсата на съдействие от страна на китайските производители износители, както е обяснено в съображение 38, цените на вноса бяха установени въз основа на базата данни по член 14, параграф 6 и сверени с информацията, предоставена в искането, и с данните на Евростат. Таблицата по-долу показва средната цена на вноса от КНР:

                     Таблица 3

                     Цени на вноса, като индекси
                      (*)

                              Държава

                              2012 г.

                              2013 г.

                              2014 г.

                              Разследван период в рамките на преразглеждането

                              КНР

                                 Индекс (2012 г. = 100)

                                 100

                                 97

                                 89

                                 87

                                 Източник: база данни по член 14, параграф 6

                  (64)

                  Между 2012 г. и разследвания период в рамките на преразглеждането средната цена на вноса на разглеждания продукт с произход от КНР е спадала постоянно и като цяло е отбелязала спад от 13 %.

            3.3.   Подбиване на цените

                  (65)

                  Комисията определи подбиването на цените през разследвания период в рамките на преразглеждането, като сравни среднопретеглената продажна цена на Plansee SE, начислявана за пазара на Съюза, коригирана до ниво франко завода, и средната цена на вноса от засегнатата държава за първия независим клиент на пазара на Съюза, установена на база CIF (стойност, застраховка и навло), въз основа на данните от базата данни по член 14, параграф 6, както е обяснено в съображение 38, с включено антидъмпингово мито.

                  (66)

                  Както е посочено в съображение 39, поради липсата на съдействие от страна на китайските производители износители установяването на видовете на продукта, изнасяни от Китай за Съюза, не беше възможно. Поради това не беше възможно да се направи сравнение въз основа на видовете на продукта. Сравнението на цените беше направено въз основа на средните цени, надлежно коригирани, където е необходимо, и след като са приспаднати намаленията и отстъпките. Резултатът от сравнението беше изразен като процент от хипотетичния оборот на промишлеността на Съюза през разследвания период в рамките на преразглеждането.

                  (67)

                  Сравнението показа, че не е имало подбиване на цените през разследвания период в рамките на преразглеждането. След приспадане на действащото антидъмпингово мито в размер на 64,3 %, маржът на подбиване на цените обаче би възлязъл на 25,9 %.

            3.4.   Внос от трети държави

                  (68)

                  Както е посочено в съображение 53, през разглеждания период не е имало внос от други държави, различни от КНР.

            4.   Икономическо състояние на промишлеността на Съюза

      4.1.   Общи бележки

                  (69)

                  В съответствие с член 3, параграф 5 от основния регламент при проверката на въздействието на дъмпинговия внос върху промишлеността на Съюза беше направена оценка на всички икономически показатели, имащи отражение върху състоянието на промишлеността на Съюза през разглеждания период.

                  (70)

                  Наборите от данни, с които Комисията разполагаше за определянето на вредата, обаче бяха различни за макроикономическите и за микроикономическите показатели на вредата. За макроикономическите показатели Комисията можа да разчита на отговорите на въпросника, дадени от Plansee SE, и — що се отнася до другия известен производител от Съюза — на данните относно този производител, предоставени от Plansee SE в искането му. По отношение на микроикономическите показатели в искането обаче не се съдържаха никакви данни относно положението на втория производител и, като се има предвид, че той не предостави отговори на въпросника, Комисията трябваше да разчита на данните, съдържащи се в отговорите на въпросника, дадени от Plansee SE. Предвид това, че Plansee SE представлява около 90 % от общия обем на продажбите на Съюза, Комисията счете, че нейните проверени данни за микроикономическите показатели отразяват една реална картина на състоянието на цялата промишленост на Съюза.

                  (71)

                  Макроикономическите показатели са: производство, производствен капацитет, използване на капацитета, обем на продажбите, пазарен дял, растеж, заетост, производителност и възстановяване от предишен дъмпинг.

                  (72)

                  Микроикономическите показатели са: средни цени за единица продукция, разходи за единица продукция, разходи за труд, стокови запаси, рентабилност, паричен поток, инвестиции, възвръщаемост на инвестициите и способност за привличане на капитали.

                  (73)

                  И двата набора от данни бяха счетени за представителни за икономическото състояние на промишлеността на Съюза.

            4.2.   Макроикономически показатели

      а)   Производство, производствен капацитет и използване на капацитета

                  (74)

                  През разглеждания период общото производство на Съюза, производственият капацитет и използването на капацитета са се променяли, както следва:

                     Таблица 4

                     Производство, производствен капацитет и използване на капацитета на производителите от Съюза

                              2012 г.

                              2013 г.

                              2014 г.

                              Разследван период в рамките на преразглеждането

                              Обем на производството

                                 Индекс (2012 г. = 100)

                                 100

                                 113

                                 102

                                 98

                              Производствен капацитет

                                 Индекс (2012 г. = 100)

                                 100

                                 99

                                 98

                                 98

                              Използване на капацитета

                                 Индекс (2012 г. = 100)

                                 100

                                 114

                                 105

                                 100

                                 Източник: Данни, предоставени от промишлеността на Съюза

                  (75)

                  През разглеждания период обемът на производството е отбелязал лек спад от 2 %. По-конкретно, най-напред той се е увеличил с 13 % до 2013 г., а след това през разследвания период в рамките на преразглеждането е регистрирал постоянен спад с повече от 13 % спрямо 2013 г.

                  (76)

                  Производственият капацитет е намалял постепенно, като общото му намаление през разглеждания период е било от 2 %.

                  (77)

                  В резултат на увеличението на обема на производството и лекия спад в производствения капацитет през 2013 г. използването на капацитета се е увеличило с 14 % през 2013 г. в сравнение с 2012 г. След 2013 г. използването на капацитета е намаляло и е достигнало равнищата от 2012 г. Поради това като цяло равнището на използване на капацитета се е запазило стабилно през разглеждания период.

            б)   Обем на продажбите и пазарен дял

                  (78)

                  През разглеждания период обемът на продажбите и пазарният дял на промишлеността на Съюза са се променяли, както следва:

                     Таблица 5

                     Обем на продажбите и пазарен дял на производителите от Съюза

                              2012 г.

                              2013 г.

                              2014 г.

                              Разследван период в рамките на преразглеждането

                              Обем на продажбите в Съюза

                                 Индекс (2012 г. = 100)

                                 100

                                 113

                                 104

                                 100

                              Пазарен дял

                                 Индекс (2012 г. = 100)

                                 100

                                 109

                                 101

                                 98

                                 Източник: Данни, предоставени от промишлеността на Съюза

                  (79)

                  Общите продажби на промишлеността на Съюза на пазара на Съюза са се запазили стабилни през разглеждания период. Продажбите на промишлеността на Съюза са се увеличили с 13 % до 2013 г., а след това са отбелязали траен спад от 12 % до разследвания период в рамките на преразглеждането, когато са достигнали нивата си от 2012 г. Увеличението в продажбите на промишлеността на Съюза през 2013 г. е последица от започването на разследване във връзка със заобикаляне на мерките, довело до разширяването на обхвата на окончателните антидъмпингови мита върху вноса на жици от молибден до вноса на модифициран в малка степен продукт от КНР (вж. съображение 3, бележка под линия 3). Вследствие на това пазарният дял на промишлеността на Съюза се е увеличил с 9 % през 2013 г. След това той непрекъснато е намалявал — с 10 % през разследвания период в рамките на преразглеждането спрямо 2013 г. Като цяло пазарният дял на промишлеността на Съюза е спаднал с 2 %.

            в)   Растеж

                  (80)

                  Докато потреблението на Съюза се е увеличило с 2 % през разглеждания период, обемът на продажбите на промишлеността на Съюза се е запазил непроменен, което представлява загуба на пазарен дял от 2 %.

            г)   Заетост и производителност

                  (81)

                  През разглеждания период заетостта и производителността са се променяли, както следва:

                     Таблица 6

                     Заетост и производителност на производителите от Съюза

                              2012 г.

                              2013 г.

                              2014 г.

                              Разследван период в рамките на преразглеждането

                              Брой наети лица

                                 Индекс (2012 г. = 100)

                                 100

                                 95

                                 89

                                 88

                              Производителност (тона/наето лице)

                                 Индекс (2012 г. = 100)

                                 100

                                 119

                                 115

                                 111

                                 Източник: Данни, предоставени от промишлеността на Съюза

                  (82)

                  Заетостта в промишлеността на Съюза е намаляла с 12 % през разглеждания период, е производителността се е увеличила с 11 % за същия период.

            д)   Размер на дъмпинговия марж и възстановяване от предишен дъмпинг

                  (83)

                  При разследването се установи, че вносът на жици от молибден от КНР е продължил да навлиза на пазара на Съюза на дъмпингови цени. Дъмпинговият марж, установен за КНР по време на разследвания период в рамките на преразглеждането, е бил значително над нивото de minimis, вж. съображение 41 Това е съвпаднало с увеличението на обема на вноса от КНР и намалението на цените на вноса, което води до леко нарастване на пазарния дял на вноса от КНР в сравнение с 2012 г. Въпреки че промишлеността на Съюза е извлякла полза от антидъмпинговите мерки в сила и така до голяма степен е успяла да запази пазарния си дял, той е следвал низходяща тенденция.

            4.3.   Микроикономически показатели

      а)   Цени и фактори, влияещи върху цените

                  (84)

                  През разглеждания период средните продажни цени на промишлеността на Съюза (Plansee SE) за несвързани клиенти в Съюза са се променяли, както следва:

                     Таблица 7

                     Средни продажни цени в Съюза и разходи за единица продукция

                              2012 г.

                              2013 г.

                              2014 г.

                              Разследван период в рамките на преразглеждането

                              Средна единична продажна цена в Съюза

                                 Индекс (2012 г. = 100)

                                 100

                                 95

                                 94

                                 94

                              Производствени разходи за единица продукция

                                 Индекс (2012 г. = 100)

                                 100

                                 84

                                 83

                                 84

                                 Източник: Данни, отнасящи се до Plansee SE

                  (85)

                  Средната единична продажна цена на промишлеността на Съюза за несвързани клиенти в Съюза се е понижила с 6 % през разглеждания период. Спадът в цените е бил резултат от намаляването на разходите за суровини и усилията за намаляване на разходите, положени от производителя от Съюза.

                  (86)

                  Средните производствени разходи на промишлеността на Съюза са спаднали дори още повече — с 16 % — през разглеждания период. Намаляването на производствените разходи се дължи главно на спада в разходите за суровини както и на посочените по-горе усилия за намаляване на разходите, например подсигуряване срещу промени в цените на суровината.

            б)   Разходи за труд

                  (87)

                  През разглеждания период средните разходи за труд са се променяли, както следва:

                     Таблица 8

                     Средни разходи за труд на наето лице

                              2012 г.

                              2013 г.

                              2014 г.

                              Разследван период в рамките на преразглеждането

                              Средни разходи за труд на наето лице (EUR)

                                 Индекс (2012 г. = 100)

                                 100

                                 106

                                 103

                                 103

                                 Източник: Данни, отнасящи се до Plansee SE

                  (88)

                  Средните разходи за труд на наето лице са били относително стабилни през разглеждания период, с незначително увеличение от 3 % през разглеждания период. По-конкретно, средните разходи за труд са се увеличили с 6 % през 2013 г., след което са спаднали с 2 % през разследвания период в рамките на преразглеждането спрямо 2013 г.

            в)   Материални запаси

                  (89)

                  През разглеждания период материалните запаси са се променяли, както следва:

                     Таблица 9

                     Материални запаси

                              2012 г.

                              2013 г.

                              2014 г.

                              Разследван период в рамките на преразглеждането

                              Складови наличности в края на периода

                                 Индекс (2012 г. = 100)

                                 100

                                 140

                                 115

                                 46

                              Складови наличности в края на периода, като процент от продукцията

                                 Индекс (2012 г. = 100)

                                 100

                                 124

                                 112

                                 47

                                 Източник: Данни, отнасящи се до Plansee SE

                  (90)

                  Материалните запаси са представлявали само много малък процент от общата продукция през разглеждания период. Поради това този фактор не беше счетен за значим за оценката на икономическото състояние на промишлеността на Съюза.

            г)   Рентабилност, паричен поток, инвестиции, възвръщаемост на инвестициите и способност за привличане на капитал

                  (91)

                  През разглеждания период рентабилността, паричният поток, инвестициите и възвръщаемостта на инвестициите са се променяли, както следва:

                     Таблица 10

                     Рентабилност, паричен поток, инвестиции и възвръщаемост на инвестициите

                              2012 г.

                              2013 г.

                              2014 г.

                              Разследван период в рамките на преразглеждането

                              Рентабилност на продажбите в Съюза за несвързани клиенти (процент от оборота от продажбите)

                                 Индекс (2012 г. = 100)

                                 100

                                 512

                                 509

                                 463

                              Паричен поток (EUR)

                                 Индекс (2012 г. = 100)

                                 100

                                 393

                                 333

                                 301

                              Инвестиции (EUR)

                                 Индекс (2012 г. = 100)

                                 100

                                 3 360

                                 0

                                 0

                              Възвръщаемост на инвестициите

                                 Индекс (2012 г. = 100)

                                 100

                                 403

                                 375

                                 338

                                 Източник: Данни, отнасящи се до Plansee SE

                  (92)

                  Комисията определи рентабилността на промишлеността на Съюза чрез изразяване на нетната печалба преди облагане с данъци от продажбите на сходния продукт за несвързани клиенти в Съюза като процент от оборота от тези продажби. Рентабилността на промишлеността на Съюза се е увеличила значително през разглеждания период. Тя е достигнала своя връх през 2013 г., след което е спаднала през разследвания период в рамките на преразглеждането. Както е обяснено в съображения 85 и 86, това повишаване на рентабилността на промишлеността на Съюза се дължи главно на спада в разходите за суровини и на ефективните стопански решения за намаляване на разходите.

                  (93)

                  Нетният паричен поток представлява способността на производителя от Съюза сам да финансира дейността си. Нетният паричен поток се е увеличил почти трикратно по време на разглеждания период. Значителното увеличение на паричния поток се обяснява най-вече със значителното нарастване на рентабилността, както е обяснено по-горе в съображение 92.

                  (94)

                  Инвестициите са се увеличили значително през 2013 г., а след това са спаднали до нула през следващите години. Производителят от Съюза е направил значителни инвестиции през 2013 г. за замяната на машини и съоръжения, като други инвестиции не са правени през следващите години.

                  (95)

                  Възвръщаемостта на инвестициите представлява печалбата в процент от нетната балансова стойност на инвестициите. Възвръщаемостта на инвестициите от производството и продажбата на сходния продукт е нараснала по време на разглеждания период. По-конкретно, най-напред се е увеличила през 2013 г., а след това леко е спаднала — с 16 % през разследвания период в рамките на преразглеждането спрямо 2013 г.

            4.4.   Заключение относно състоянието на промишлеността на Съюза

                  (96)

                  Показатели като рентабилността, паричният поток и възвръщаемостта на инвестициите са се подобрили през разглеждания период. Тези промени се дължат предимно на спада в цената на суровината и на ефективните бизнес решения за намаляване на разходите.

                  (97)

                  От друга страна, някои от основните показатели на вредата, като производство, производствен капацитет, използване на капацитета и обем на продажбите, са се запазили относително стабилни или са претърпели отрицателно развитие по време на разглеждания период. По-специално производственият обем, производственият капацитет и пазарният дял са отбелязали слаб спад от 2 %. През разглеждания период инвестициите са се увеличили незначително, с 1 %. Обемът на продажбите за несвързани клиенти в Съюза се е запазил стабилен. Заетостта е намаляла с 12 %.

                  (98)

                  С оглед на изложеното по-горе може да се заключи, че промишлеността на Съюза не е понесла съществена вреда по смисъла на член 3, параграф 5 от основния регламент.

            5.   Вероятност от повторно възникване на вредата

                  (99)

                  Както е посочено в съображения 41 и 83, по време на разследвания период в рамките на преразглеждането китайският внос е осъществяван на дъмпингови цени и, както се заключава в съображение 51, има голяма вероятност от продължаване на дъмпинга, ако бъде допуснато срокът на съществуващите мерки да изтече.

                  (100)

                  По време на разследвания период в рамките на преразглеждането не беше установено подбиване на цените, но след приспадане на антидъмпинговото мито в сила маржът на подбиване на цените би бил около 26 %, както е обяснено в съображение 67. Въз основа на това може да се очаква, че китайският внос вероятно ще се извършва на цени, значително подбиващи продажните цени на промишлеността на Съюза, ако антидъмпинговите мита бъдат отменени. С оглед на привлекателността на пазара на Съюза, описана в съображения 48 и 50, увеличението на дъмпинговия внос е вероятно. Може да се очаква, че ако този увеличен внос се извършва на цени, подбиващи в значителна степен продажните цени на промишлеността на Съюза, това най-вероятно би упражнило натиск за намаляване на цените на пазара на Съюза. Жиците от молибден са доста хомогенен продукт по отношение на качеството. Следователно ценовото равнище е важен фактор при вземането на решение относно това дали те да се купуват от производители от Съюза и от китайски производители износители. В допълнение внезапният спад на китайския внос в резултат на започването на второто разследване във връзка със заобикаляне на мерките през 2013 г., както е обяснено в съображение 79, показва, че клиентите могат лесно да преминават към доставчика с най-конкурентната цена (т.е. от китайските производители износители към производителите от Съюза). В такъв случай промишлеността на Съюза най-вероятно ще бъде принудена или да намали продажните си цени за сметка на своята рентабилност, или да запази продажните цени непроменени с твърде вероятната последица да загуби продажби и пазарен дял в полза на китайските износители. В крайна сметка това ще доведе до загуби и пазарът на Съюза ще бъде доминиран от китайски внос.

                  (101)

                  Както е посочено в съображение 44, неизползваният капацитет в Китай беше оценен на 2 650 тона през разследвания период в рамките на преразглеждането, което представлява няколко пъти потреблението на Съюза през същия период. Следователно, дори ако част от този свободен капацитет се използва за удовлетворяване на потенциално нарасналото вътрешно потребление на КНР, се очаква, че свободен капацитет с голям обем ще остане на разположение за износ за Съюза.

                  (102)

                  При горепосочените обстоятелства и като се има предвид привлекателността на пазара на Съюза, описана в съображения 48 и 50, съществува голяма вероятност китайските производители износители да увеличат значително своя внос на разглеждания продукт за пазара на Съюза, ако се допусне срокът на мерките да изтече.

                  (103)

                  При такъв сценарий промишлеността на Съюза вероятно ще загуби значителен обем на продажбите и значителен пазарен дял. Това ще доведе също така до понижаване на степента на използване на капацитета и на нивата на печалба и в крайна сметка ще доведе до загуби. В резултат на това пазарът на Съюза вероятно ще бъде доминиран от вноса от КНР.

                  (104)

                  Въз основа на гореизложеното Комисията стигна до заключението, че има голяма вероятност от повторно възникване на вредата, в случай че мерките бъдат отменени.

            Д.   ИНТЕРЕС НА СЪЮЗА

                  (105)

                  В съответствие с член 21 от основния регламент Комисията проучи дали запазването на съществуващите антидъмпингови мерки по отношение на Китай би било в противоречие с интереса на Съюза като цяло. Интересът на Съюза беше определен въз основа на оценка на всички различни засегнати интереси, в това число тези на промишлеността на Съюза, на вносителите и на ползвателите.

                  (106)

                  На всички заинтересовани страни бе предоставена възможност да изразят становището си в съответствие с член 21, параграф 2 от основния регламент.

                  (107)

                  Въз основа на това Комисията проучи дали въпреки заключението, че има вероятност от продължаване и повторение на дъмпинга и вредата от него, не са налице наложителни причини, които в конкретния случай биха довели до заключението, че продължаването на действието на мерките не е в интерес на Съюза.

            1.   Интерес на промишлеността на Съюза

                  (108)

                  Разследването показа, че през разследвания период в рамките на преразглеждането промишлеността на Съюза не е понесла съществена вреда.

                  (109)

                  Промишлеността на Съюза е доказала своята жизнеспособност в структурно отношение. Тя е положила значителни усилия за рационализиране на производствения процес и за увеличаване на конкурентоспособността си, които са довели до по-висока производителност (с 11 %), до по-свит производствен капацитет (с 2 %) и до намаляване на производствените разходи (с 16 %).

                  (110)

                  Ако се допусне срокът на мерките да изтече, твърде вероятното навлизане на значителни обеми дъмпингов внос от КНР ще влоши състоянието на промишлеността на Съюза. То вероятно ще доведе до допълнителни загуби на пазарен дял, спад на продажните цени поради ценовия натиск от страна на китайския внос, а в същото време спадът в използването на капацитета ще доведе до увеличение в средните разходи на промишлеността на Съюза. Това най-вероятно ще доведе до сериозно влошаване на финансовото състояние на промишлеността на Съюза.

                  (111)

                  На тази основа Комисията стигна до заключението, че запазването на действащите антидъмпингови мерки би било в интерес на промишлеността на Съюза.

            2.   Интерес на вносителите/търговците

                  (112)

                  Както беше посочено в съображение 12 по-горе, нито един вносител не оказа съдействие, нито заяви интереса си по отношение на настоящото разследване. Независимо от това доказателствата, събрани от един от вносителите при първоначалното разследване, показаха, че цялостното въздействие върху общата икономическата дейност на дружествата ще бъде ограничено. Поради това няма индикации, че продължаването на мерките ще има отрицателно въздействие върху вносителите, което не се компенсира от положителното въздействие на мерките.

            3.   Интерес на ползвателите

                  (113)

                  От деветте ползватели, които заявиха своя интерес след започването на процедурата, пет изпратиха отговори на въпросника. За едно от петте дружества беше установено, че участва в практики на заобикаляне, установени в последното разследване във връзка със заобикаляне, приключило през 2015 г., като те са посочени в съображение 3. От неговите отговори на въпросника стана ясно, че дружеството не използва разглеждания продукт, а внася модифицирани в малка степен жици от молибден от КНР, които не попадат в описанието на продукта от известието за започване на настоящото преразглеждане, и че за него е установено, че заобикаля антидъмпинговите мерки в сила едва след започването на настоящото разследване. Поради това този отговор не беше взет под внимание за целите на настоящото разследване за преразглеждане.

                  (114)

                  Нито един от останалите четирима оказали съдействие ползватели не е внасял разглеждания продукт от КНР, всички те са купували сходния продукт от промишлеността на Съюза. Две от тези дружества се занимават с нанасянето на покрития. Третото дружество е производител на автомобили, който произвежда скоростни кутии за собствените си автомобили. Четвъртото дружество е производител на автомобилни части. Данните, подадени от последното дружество, обаче са непълни и не могат да бъдат използвани. При разследването беше разкрито, че всички потребители са работили на печалба през разследвания период в рамките на преразглеждането. Никой от четиримата ползватели не изложи доводи срещу запазването на действащите мерки.

                  (115)

                  На тази основа и в съответствие със заключенията, направени в първоначалното разследване, може да се очаква, че продължаването на мерките няма да окаже съществено отрицателно въздействие върху ползвателите и че поради това няма основателни причини да се заключи, че не е в интерес на Съюза да се удължи срокът на прилагане на съществуващите мерки.

                  (116)

                  След оповестяването една от заинтересованите страни изказа твърдението, че тъй като цената на суровината за жиците от молибден е спаднала значително през разглеждания период, нейното намаление следва да се вземе под внимание при изчисляването на действащото антидъмпингово мито. Освен това същата страна заяви, че поддържането на антидъмпинговото мито в момент, когато цената на суровината е спаднала значително, е фактор, който причинява нарушения за потребителите от Съюза, чийто бизнес модел е базиран на използването на китайски жици от молибден.

                  (117)

                  На първо място, следва да се подчертае, че цената на суровината за жиците от молибден е надлежно взета под внимание. Значителният спад в цената на суровината беше признат като един от основните решаващи фактори за намаляването на производствените разходи (вж. съображение 86) и за повишаване на рентабилността (вж. съображение 92) на промишлеността на Съюза. На второ място, следва да се отбележи, че обхватът на настоящото разследване е да проучи дали действащото антидъмпингово мито следва да бъде отменено или запазено в съответствие с член 11, параграфи 2 и 5, а да не изменя антидъмпинговото мито. На трето място, антидъмпинговото мито в сила има за цел да осигури равнопоставеност между китайските производители износители и промишлеността на Съюза. Въпреки че развитието на цената на суровината (както в посока увеличение, така и в посока намаление) оказва въздействие върху разходите, а оттам и върху ценовата политика на производителите на жици от молибден, то не оказва въздействие върху нивото на самото антидъмпингово мито. Поради това, както е обяснено в съображение 114, спадът в цената на суровината няма изкривяващ ефект за потребителите, тъй като те могат да избират дали да купуват от китайски производители износители или от промишлеността на Съюза. И на последно място, както е обяснено в съображение 114, за всички потребители беше установено, че са работили на печалба през разследвания период в рамките на преразглеждането. Поради това твърдението беше отхвърлено.

            4.   Заключение относно интереса на Съюза

                  (118)

                  С оглед на гореизложеното Комисията заключи, че няма наложителни причини, свързани с интереса на Съюза, да не бъдат разширени настоящите антидъмпингови мерки срещу вноса от КНР.

            Е.   АНТИДЪМПИНГОВИ МЕРКИ

                  (119)

                  Всички заинтересовани страни бяха уведомени за съществените факти и съображения, въз основа на които се предвижда да бъдат запазени антидъмпинговите мерки. На тези страни бе предоставен и срок, в който те имаха възможност да представят коментарите си след оповестяването. Изявленията и коментарите бяха надлежно взети предвид.

                  (120)

                  От гореизложеното следва, че, както е предвидено в член 11, параграф 2 от основния регламент, антидъмпинговите мерки, които са приложими към вноса на някои жици от молибден с произход от КНР и които бяха наложени с Регламент (ЕС) № 511/2010, следва да се запазят.

                  (121)

                  Вследствие на това разширяването на обхвата на мерките за разглеждания продукт с произход от КНР, първо, към вноса на жици от молибден, изпратен от Малайзия (9), и, второ, към вноса на жици от молибден от КНР с 97 % минимално тегловно съдържание на молибден, с максимално напречно сечение над 1,35 mm, но не по-голямо от 4,0 mm (10), и, трето, към жици от молибден, съдържащи тегловно най-малко 97 % молибден, с максимално напречно сечение над 4,0 mm, но не по-голямо от 11,0 mm, също следва да бъде запазено.

                  (122)

                  Настоящият регламент е в съответствие със становището на Комитета, създаден съгласно член 15, параграф 1 от Регламент (ЕО) № 1225/2009,

            ПРИЕ НАСТОЯЩИЯ РЕГЛАМЕНТ:
      Член 1
      1.   Налага се окончателно антидъмпингово мито върху вноса на жици от молибден с 99,95 % минимално тегловно съдържание на молибден, с максимално напречно сечение над 1,35 mm, но не по-голямо от 4,0 mm, с произход от Китайската народна република, понастоящем попадащи в код по КН ex 8102 96 00 (кодове по ТАРИК 8102960011 и 8102960019).
      2.   Ставката на окончателното антидъмпингово мито, приложимо към нетната цена франко граница на Съюза преди обмитяване на продукта, описан в параграф 1, е 64,3 %
      3.   Освен когато е предвидено друго, се прилагат действащите разпоредби относно митата.
      Член 2
      Настоящият регламент влиза в сила в деня след публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 28 юни 2016 година.

               За Комисията

               Председател

            Jean-Claude JUNCKER

         (1)  ОВ L 343, 22.12.2009 г., стр. 51.

         (2)  Регламент за изпълнение (ЕС) № 511/2010 на Съвета от 14 юни 2010 г. за налагане на окончателно антидъмпингово мито и окончателно събиране на временното мито, наложено върху вноса на някои видове жици от молибден с произход от Китайската народна република (ОВ L 150, 16.6.2010 г., стр. 17).

         (3)  Регламент за изпълнение (ЕС) № 14/2012 на Съвета от 9 януари 2012 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 511/2010 върху вноса на някои видове жици от молибден с произход от Китайската народна република, към вноса на някои видове жици от молибден, изпратен от Малайзия, независимо дали е деклариран с произход от Малайзия или не, и за прекратяване на разследването по отношение на вноса, изпратен от Швейцария (ОВ L 8, 12.1.2012 г., стр. 22).

         (4)  Регламент за изпълнение (ЕС) № 871/2013 на Съвета от 2 септември 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 511/2010 върху вноса на жици от молибден с 99,95 % минимално тегловно съдържание на молибден, с максимално напречно сечение над 1,35 mm, но не по-голямо от 4,0 mm, с произход от Китайската народна република, и за вноса на жици от молибден с 97 % минимално тегловно съдържание на молибден, с максимално напречно сечение над 1,35 mm, но не по-голямо от 4,0 mm, с произход от Китайската народна република (ОВ L 243, 12.9.2013 г., стр. 2).

         (5)  Регламент за изпълнение (ЕС) 2015/1952 на Комисията от 29 октомври 2015 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 511/2010 на Съвета върху вноса на жици от молибден с 99,95 % минимално тегловно съдържание на молибден, с максимално напречно сечение над 1,35 mm, но не по-голямо от 4,0 mm, с произход от Китайската народна република, за да бъде включен и вносът на жици от молибден с 97 % минимално тегловно съдържание на молибден, с максимално напречно сечение над 4,0 mm, но не по-голямо от 11,0 mm, с произход от Китайската народна република (ОВ L 284, 30.10.2015 г., стр. 100).

         (6)  Известие за предстоящото изтичане на срока на действие на някои антидъмпингови мерки (ОВ C 371, 18.10.2014 г., стр. 19).

         (7)  Известие за започване на преразглеждане с оглед на изтичане на срока на действие на антидъмпинговите мерки, приложими към вноса на някои видове жици от молибден с произход от Китайската народна република (ОВ C 194, 12.6.2015 г., стр. 4).

         (8)  При последното разследване във връзка със заобикаляне на мерките съдействие е оказал само един производител износител. Поради това всички данни, свързани с чувствителна информация, трябваше да бъдат представени под формата на индекси или са дадени като диапазон от стойности поради съображения за поверителност.

         (*)  Среднaтa ценa не включва действащите антидъмпингови мита

         (9)  Вж. бележка под линия 3.

         (10)  Вж. бележка под линия 4.


title: Регламент за изпълнение (ЕС) № 1135/2013 на Комисията от 7 ноември 2013 година за одобрение на несъществено изменение в спецификацията на название, вписано в Регистъра на защитените наименования за произход и на защитените географски указания [Prosciutto Toscano (ЗНП)]

text:
               13.11.2013

               BG

               Официален вестник на Европейския съюз

               L 302/29

         РЕГЛАМЕНТ ЗА ИЗПЪЛНЕНИЕ (ЕС) № 1135/2013 НА КОМИСИЯТА
   от 7 ноември 2013 година
   за одобрение на несъществено изменение в спецификацията на название, вписано в Регистъра на защитените наименования за произход и на защитените географски указания [Prosciutto Toscano (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 53, параграф 2, втора алинея от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявката на Италия за одобрение на промяна в спецификацията на защитеното наименование за произход „Prosciutto Toscano“, регистрирано по силата на Регламент (ЕО) № 1263/96 на Комисията (2), изменен с Регламент (ЕС) № 777/2010 (3).

               (2)

               Целта на искането е да се измени спецификацията, като се уточнява, че вече не се разрешава ползването на добавки и консерванти при производството на „Prosciutto Toscano“.

               (3)

               Комисията разгледа съответното изменение и стигна до заключението, че то е обосновано. Тъй като по смисъла на член 53, параграф 2, трета алинея от Регламент (ЕС) № 1151/2012 изменението е несъществено, Комисията може да го одобри, без да прибягва до процедурата, описана в членове 50—52 от посочения регламент,

         ПРИЕ НАСТОЯЩИЯ РЕГЛАМЕНТ:
   Член 1
   Спецификацията на защитеното наименование за произход „Prosciutto Toscano“ се изменя съгласно приложение I към настоящия регламент.
   Член 2
   Консолидираният единен документ, който съдържа основните данни от производствената спецификация, се намира в приложение II към настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 ноември 2013 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ L 163, 2.7.1996 г., стр. 19.

      (3)  ОВ L 233, 3.9.2010 г., стр. 11.

      ПРИЛОЖЕНИЕ I
      Одобрява се следното изменение в спецификацията на защитеното наименование за произход „Prosciutto Toscano“:
      Ползването на добавки и консерванти при производството на „Prosciutto Toscano“ вече не се разрешава. Обработката за получаване на „Prosciutto Toscano“ по традиционен метод гарантира липсата на вещества от горепосочените видове. По-специално забраната да се ползват нитрити и нитрати засилва връзката с традиционните методи на получаване на „Prosciutto Toscano“ и отстранява възможността за наличие на добавки и консерванти (E251—E252) в крайния продукт.

      ПРИЛОЖЕНИЕ II

         Консолидиран единен документ

      Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1)

         „PROSCIUTTO TOSCANO“

      EO №: IT-PDO-0317-01009-2.7.2012

         ЗГУ ( ) ЗНП (X)

      1.   Наименование

      „Prosciutto Toscano“
      2.   Държава членка или трета държава

      Италия
      3.   Описание на земеделския продукт или храна

      3.1.   Вид продукт

                  Клас 1.2.

                  Месни продукти (варени, осолени, пушени и др.)

            3.2.   Описание на продукта, за който се отнася наименованието от точка 1

      При пускането ѝ на пазара за консумация шунката „Prosciutto Toscano“ притежава следните физични, органолептични, химични и химико-физични характеристики: закръглена форма с лъкообразен връх, образуван от месестата част, която не изпъква повече от 8 cm спрямо тазобедрената става; теглото е обикновено около 8—9 kg, но никога по-малко от 7,5 kg; при разрязване цветът на вътрешната месеста част варира от яркочервен до светлочервен, с малко сланина между мускулите; подкожната сланина е с чисто бял цвят с леки розови жилки, плътна, без разделителни линии между слоевете и добре прилепнала към разположената под нея мускулна повърхнина. Шунката „Prosciutto Toscano“ може да бъде пусната на пазара за консумация в рамките на период от максимум 30 месеца от началото на обработката на пресните бутове. Шунката „Prosciutto Toscano“ може да бъде пусната на пазара за консумация обезкостена, разфасована, т.е. разделена на парчета с различна форма и тегло, или нарязана.
      Вкусът е деликатен, приятно солен, а ароматът е уханен и типичен, дължащ се на традиционните методи на обработка и сушене.
      Към химико-физичните характеристики спадат:

                  Сол (изразена като NaCl)

                  %

                  максимум 8,3

                  Мускулна влажност

                  %

                  максимум 61,0

                  Протеолитичен индекс

                  %

                  максимум 30,0

            3.3.   Суровини (само за преработени продукти)

      Пресните бутове, използвани за получаването на „Prosciutto Toscano“, са от свине, които са родени, отгледани и заклани в района, посочен в точка 4 от настоящия документ. Свинете трябва да са с тегло не по-малко от 160 kg (± 10 %) и на възраст не по-малко от девет месеца. Шунката „Prosciutto Toscano“ се добива от пресни бутове на чистокръвни тежки свине от основните традиционни породи „Large White“ и „Landrace“ или техни кръстоски. Теглото на пресния обрязан бут не трябва да е по-малко от 11,8 kg.
      3.4.   Фураж (само за продукти от животински произход)

      Използваният фураж е с произход предимно от определения район на отглеждане на свинете, определен в точка 4 от настоящия единен документ, предвид факта, че се управлява посредством специфична за сектора интегрирана система.
      3.5.   Специфични етапи на производството, които трябва да бъдат извършени в определения географски район

      Специфичните етапи на производството на „Prosciutto Toscano“ — осоляване, сушене, покриване с мазнина и зреене — трябва да бъдат извършени в определения географски район, който обхваща цялата територия на област Тоскана.
      3.6.   Специфични правила за рязане, настъргване, опаковане и др.

      Всички разновидности на обезкостения продукт, нарязан на парчета или на резени, маркирани предварително, следва да се пускат на пазара в подходящи, предназначени за храни, добре запечатани опаковки и покрития. Нарязването на шунката „Prosciutto Toscano“ и съответното ѝ опаковане трябва да се извършат в края на периода на зреене в района на производство, посочен в точка 4, за да се гарантира спазването на различните срокове на сушене, предвидени за нарязания продукт, и запазването на характеристиките по отношение на влажността и вида на мускулната част и сланината от резена, описани в точка 3.2. Възможността бутовете, предназначени за нарязване на обезкостени парчета или резени, да се съхраняват за неопределен период от време при различни от предвидените условия на околната среда, би могла да доведе до проявата на характеристики, контрастиращи с тези, на които се дължи известността на „Prosciutto Toscano“, като например образуването на нетипични плесени, необичайното разграждане на белтъчините и последващата промяна на протеолитичния индекс, или още гранясването на мастната част, които могат да предизвикат появата на мирис и вкус, различни от тези, които потребителят познава и цени. Освен това излагането на парчетата месо и на резените на въздух преди опаковането може да предизвика силно окисление на ядивната повърхност, с последващо потъмняване на месото, изсъхване на повърхностната част от изложената мускулна маса или при много висока влажност — отпуснатост на месото.
      3.7.   Специфични правила за етикетиране

      Означението на защитеното наименование за произход „Prosciutto Toscano“ трябва да се изписва с отчетливи и незаличими букви, ясно различими от всякакви други надписи върху етикета, а непосредствено след него — обозначението „Denominazione di Origine Protetta“ или съкращението „DOP.“ Забранява се добавянето на каквито и да било определения, които не са изрично предвидени. Разрешено е обаче използването на указания, позоваващи се на имена, фирмени наименования или частни марки, при условие че не се прави с рекламна цел или с цел въвеждане в заблуждение на купувача. Освен това наименованието на свинефермите, от които произлиза продуктът, може да се съдържа върху бутовете, при условие че суровината произлиза изцяло от посочените свинеферми.
      4.   Кратко определение на географския район

      Свинефермите, в които се отглеждат предназначените за производството на „Prosciutto Toscano“ свине, трябва да се намират на територията на следните региони: Lombardia, Emilia-Romagna, Marche, Umbria, Lazio и Toscana. Шунката „Prosciutto Toscano“ се обработва, нарязва и опакова в традиционния район на производство, който обхваща цялата територия на регион Toscana.
      5.   Връзка с географския район

      5.1.   Специфична характеристика на географския район

      Факторите на околната среда са тясно свързани с характеристиките на производствената зона, където преобладават прохладните долини, богати на водни ресурси, и гористите хълмисти местности, които имат решаващо значение за климата и за характеристиките на готовия продукт. Локализирането на производството на шунката „Prosciutto Toscano“ е обосновано от условията в определения микрорайон: регионът Toscana е особено подходящо място за производството на качествена шунка поради своите географски характеристики и местоположение. Освен това климатът, който е много различен от този в съседните региони, се оказва особено подходящ за оптималното сушене на продукта. Точно климатът идеално способства за изграждането на полезно взаимодействие между околната среда и типичните за региона продукти, като позволява тяхното бавно и равномерно зреене и отлежаване: това важи за виното, зехтина, сиренето и — не на последно място — за шунката. В тези условия човешката дейност е позволила създаването на специфични методи на обработка на етапите на почистване и осоляване, които най-добре съответстват на характерните особености на околната среда и които са се запазили до наши дни, и които предопределят характеристиките на „Prosciutto Toscano“, посочени в точка 3.2.
      5.2.   Специфична характеристика на продукта

      „Prosciutto Toscano“ се отличава с уханен и характерен аромат, деликатен и типичен вкус.
      „Prosciutto Toscano“ е сурова шунка, чийто период на сушене — от осоляването до пускането на пазара — не трябва да бъде по-кратък от 10 месеца за бутовете шунка с крайно тегло между 7,5 и 8,5 kg, и не по-кратък от 12 месеца за бутовете шунка с тегло над 8,5 kg. Бутовете „Prosciutto Toscano“, предназначени за нарязване, трябва да са сушени в продължение на два допълнителни месеца в сравнение с посоченото по-горе, тоест най-малко 12 месеца, ако теглото им е между 7,5 и 8,5 kg, и най-малко 14 месеца, ако теглото им е над 8,5 kg.
      5.3.   Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

      Климатът в района на производство позволява получаването на земеделски продукти и храни с високо качество, като в същото време благоприятства и характеризира процесите на зреене и сушене на „Prosciutto Toscano“. Времето е доказало дълбоката и тясна връзка между селските стопанства и обработката на продукта и съответните зони, връзка, която се е потвърдила и затвърдила с развитието на социалните, икономическите и производствените фактори и опита на производителите, който е придобиван през вековете. По отношение на определения район на произход на суровината географските фактори и факторите, свързани с околната среда и с придобития производствен опит в областта на животновъдството са изключително постоянни и характерни. В областта, откъдето се набавя суровината, развитието на зоотехниката е свързано с широкото разпространение на насаждения на зърнени култури и със системите на обработване, които са предопределили подчертаната тенденция на производството към свиневъдството.
      По отношение на определения район на обработка уникалната комбинация от екологични, климатични, природни и човешки фактори обуславя създаването на традиционния метод на обработка, като предопределя специфичните техники за постигане на характеристиките на ЗНП „Prosciutto Toscano“. Характерният аромат и вкус се дължат на специфичните техники на обработка, регламентирани още от XV век и които предвиждат: придаване на парчетата на закръглена форма с лъкообразен връх, което се постига чрез разрязване под формата на буквата „V“, като се започне от началото на крака, което позволява по-ефикасно сушене на месото по време на осоляването; осоляването да се извършва по т.нар. „сух“ метод, като се използват сол, черен пипер и естествени аромати от растителен произход; втриване на мазнина, заедно с черен пипер и естествени аромати от растителен произход, и зреене, благоприятствано от условията на околната среда в производствения район. Продължителното зреене, по време на което бутовете са под въздействието едновременно на естествената влага и на черния пипер и ароматите, използвани съгласно местните обичаи на етапите на осоляване и втриване на мазнина, определя уханния аромат и деликатния и характерен вкус на „Prosciutto Toscano“.

         Препратка към публикуваната спецификация

      (член 5, параграф 7 от Регламент (ЕО) № 510/2006)
      Измененият текст на спецификацията за производство е публикуван на следния адрес:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      или направо от началната страница на уебсайта на Министерството на политиката в областта на земеделието, продоволствието и горите (www.politicheagricole.it), като щракнете върху „Qualità e sicurezza“ [Качество и безопасност] (в горния десен ъгъл на екрана) и след това върху „Disciplinari di Produzione all’esame dell’UE“ [Спецификации, подадени за разглеждане от ЕС].

         (1)  ОВ L 93, 31.3.2006 г., стр. 12. Заменен с Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1).


title: Регламент за изпълнение (ЕС) 2017/1833 на Комисията от 25 септември 2017 година за вписване на наименование в регистъра на защитените наименования за произход и защитените географски указания [Capón de Vilalba (ЗГУ)]

text:
               10.10.2017

               BG

               Официален вестник на Европейския съюз

               L 260/1

         РЕГЛАМЕНТ ЗА ИЗПЪЛНЕНИЕ (ЕС) 2017/1833 НА КОМИСИЯТА
   от 25 септември 2017 година
   за вписване на наименование в регистъра на защитените наименования за произход и защитените географски указания [Capón de Vilalba (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Capón de Vilalba“, подадено от Испания, бе публикувано в Официален вестник на Европейския съюз
                   (2).

               (2)

               Тъй като Комисията не получи никакви възражения по член 51 от Регламент (ЕС) № 1151/2012, наименованието „Capón de Vilalba“ следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Capón de Vilalba“ (ЗГУ).
   Наименованието по първа алинея се използва за идентифициране на продукт от клас 1.1. Прясно месо (и карантия) от приложение XI към Регламент за изпълнение (ЕС) № 668/2014 на Комисията (3).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 септември 2017 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 188, 14.6.2017 г., стр. 26.

      (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) №o1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).